CELEX: 62011CN0080
Language: da
Date: 2011-02-22 00:00:00
Title: Sag C-80/11: Anmodning om præjudiciel afgørelse indgivet af Baranya Megyei Bíróság, Ungarn, den 22. februar 2011 — Mahagében Kft. mod Nemzeti Adó és Vámhivatal Dél-dunántúli Regionális Adó Főigazgatósága

18.6.2011   
            
            
               DA
            
            
               Den Europæiske Unions Tidende
            
            
               C 179/7
            
         Anmodning om præjudiciel afgørelse indgivet af Baranya Megyei Bíróság, Ungarn, den 22. februar 2011 — Mahagében Kft. mod Nemzeti Adó és Vámhivatal Dél-dunántúli Regionális Adó Főigazgatósága
   (Sag C-80/11)
   2011/C 179/10
   Processprog: ungarsk
   
      Den forelæggende ret
   
   Baranya Megyei Bíróság
   
      Parter i hovedsagen
   
   
      Sagsøger: Mahagében Kft.
   
      Sagsøgt: Nemzeti Adó és Vámhivatal Dél-dunántúli Regionális Adó Főigazgatósága
   
      Præjudicielle spørgsmål
   
   
               1)
            
            
               Skal direktiv 2006/112 om det fælles merværdiafgiftssystem (1) fortolkes således, at en merværdiafgiftspligtig person, som opfylder de materielle betingelser for at fradrage merværdiafgift i overensstemmelse med direktivets bestemmelser, kan fratages sin fradragsret i medfør af en national lovgivning eller praksis, der forbyder fradrag af merværdiafgift, som er indbetalt i forbindelse med indkøb af goder, hvis fakturaen er det eneste retvisende dokument, der attesterer leveringen af disse goder, og den afgiftspligtige ikke er i besiddelse af et dokument udfærdiget af fakturaens udsteder, som kan godtgøre, at sidstnævnte rådede over goderne, kunne levere dem og havde opfyldt sin angivelsespligt? Kan medlemsstaten for at sikre en korrekt opkrævning af merværdiafgift og undgå svig i henhold til nævnte direktivs artikel 273 kræve, at fakturaens adressat er i besiddelse af et andet dokument, som kan godtgøre, at fakturaens udsteder rådede over goderne, og at disse blev leveret eller befordret til fakturaens adressat?
            
         
               2)
            
            
               Er begrebet fornøden omhu som omhandlet i den ungarske momslovs artikel 44, stk. 5, forenelig med neutralitetsprincippet og proportionalitetsprincippet, der flere gange er blevet anerkendt af Den Europæiske Unions Domstol i forbindelse med direktivets anvendelse, for så vidt som begrebet ifølge skatte- og afgiftsmyndigheden og fast retspraksis indebærer, at fakturaens adressat skal sikre sig, at fakturaens udsteder var afgiftspligtig, havde bogført goderne, var i besiddelse af fakturaerne for indkøbet heraf og havde opfyldt sin pligt til at angive og indbetale merværdiafgift?
            
         
               3)
            
            
               Skal artikel 167 og artikel 178, litra a), i direktiv 2006/112 fortolkes således, at de er til hinder for en national lovgivning eller praksis, som betinger udøvelsen af fradragsretten af, at den afgiftspligtige, som modtager fakturaen, godtgør, at det selskab, som har udstedt fakturaen, har handlet lovligt?
            
         
      (1)  Rådets direktiv 2006/112/EF af 28.11.2006 om det fælles merværdiafgiftssystem (EUT L 347, s. 1).